Diari Oficial de la Generalitat Valenciana


Sumari del DOGV 3551, del 02-08-1999 (1999/7158)

DECRET 89/1999, de 30 de juliol de 1999, del Govern Valencià, pel qual aprova el Reglament Orgànic i Funcional de la Conselleria d'Agricultura, Pesca i Alimentació.
--------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1999/07/30/89/dof/vci/html**

### Dades del document

Número de DOGV
:   3551

Data del DOGV
:   02-08-1999

Secció del DOGV
:   I. DISPOSICIONS GENERALS

Número del document
:   1999/7158


Data del document
:   30-07-1999

Organisme emissor
:   Conselleria d'Agricultura, Pesca i Alimentació

Tipus de document
:   Decret

Correcció d'errades

Anàlisi jurídica

 Descriptors 

:   * Conselleria Agricultura, Pesca i Alimentació
    * administració regional
    * reglament intern
    * legislació

DECRET 89/1999, de 30 de juliol de 1999, del Govern Valencià, pel qual aprova el Reglament Orgànic i Funcional de la Conselleria d'Agricultura, Pesca i Alimentació. [1999/7158]
  
En el Decret 80/1999, de 23 de juliol, del Govern Valencià, es va determinar el nombre i la denominació de les conselleries que componen l'administració de la Generalitat Valenciana, i n'és una la Conselleria d'Agricultura, Pesca i Alimentació.
  
En l'article 35 de la Llei de Govern Valencià, Llei 5/1983, de 30 de desembre, s'estableixen les funcions dels consellers com a membres del Govern i caps de departament, i en l'apartat f) se'ls atribueix la de proposar al Consell, per a l'aprovació, l'estructura i organització de les seues conselleries respectives. En el mateix sentit, en l'article 70 s'estableix que el Consell aprovarà un reglament orgànic de cada conselleria, a proposta del conseller respectiu.
  
En virtut d'això, d'acord amb el que es preveu en la normativa esmentada, a proposta de la consellera d'Agricultura, Pesca i Alimentació i després de la deliberació del Govern Valencià, en la reunió de 30 de juliol de 1999,
  
DECRETE
  
CAPÍTOL I
  
Òrgans superiors de la conselleria
  
Article 1
  
La Conselleria d'Agricultura, Pesca i Alimentació és el màxim òrgan encarregat de la direcció i l'execució de la política del Govern Valencià en agricultura, ramaderia, pesca i alimentació, i exerceix les competències que té atribuïdes en aquestes matèries.
  
Article 2
  
El conseller o consellera és l'autoritat superior de la conselleria. Davall d'aquesta, el nivell directiu s'estructura en els òrgans següents:
  
1. Secretaria General
  
2. Direcció General d'Innovació Agrària i Ramaderia
  
3. Direcció General de Modernització d'Estructures Agràries
  
4. Direcció General de Producció Agrària
  
5. Direcció General de Pesca i Comercialització Agrària
  
6. Direcció General de Relacions Agràries amb l'Unió Europea.
  
Article 3
  
La consellera compta amb totes les competències inherents al seu càrrec, i expressament amb les següents:
  
1. Proposar al Govern Valencià el nomenament i el cessament dels alts càrrecs del departament.
  
2. Preparar i presentar al Govern Valencià els avantprojectes de llei, les propostes d'acords i els projectes de decrets referents a les qüestions pròpies del departament, i ratificar aquests últims una vegada aprovats.
  
3. Formular motivadament l'avantprojecte dels pressupostos de la conselleria.
  
4. Exercir la potestat reglamentària en les matèries pròpies de la conselleria, amb la forma d'ordres d'aquesta.
  
5. Proposar al Govern Valencià, per a l'aprovació, la modificació de l'estructura i l'organització de la conselleria.
  
6. Executar els acords del Govern Valencià en el marc de les seues competències.
  
7. Resoldre en via administrativa els recursos que s'interposen contra resolucions dels òrgans o autoritats de la conselleria, llevat de les excepcions que s'establisquen en les lleis.
  
8. Resoldre els conflictes d'atribucions que sorgisquen entre els diversos òrgans i autoritats de la conselleria.
  
9. Exercir la direcció, iniciativa i inspecció de tots els serveis del departament i l'alta inspecció i altres funcions que li corresponguen en relació amb les entitats autònomes que s'hi adscriuen.
  
10. Disposar les despeses pròpies dels serveis de la conselleria dins dels límits legals i pressupostaris.
  
11. Atorgar o proposar, si escau, les recompenses oportunes i, si és el cas, exercir les potestats disciplinàries i correctives d'acord amb les disposicions vigents.
  
12. Exercir les facultats ordinàries en matèria de contractació administrativa dins dels límits legals pressupostaris.
  
13. Qualsevol altra facultat que li atribuïsquen les lleis, els reglaments, el Govern Valencià o el president de la Generalitat Valenciana.
  
Article 4
  
En cas d'absència, vacant o malaltia del conseller o consellera, i llevat del que s'estableix en l'article 16.i) de la Llei de Govern Valencià, serà substituïda en les funcions pel secretari general o els directors generals, segons l'ordre establit en l'article 2.
  
Article 5
  
Per assistir el conseller o la consellera en l'elaboració de la política general de la conselleria, es constitueix un Consell de Direcció que, presidit per ella, estarà integrat pel secretari general, els directors generals i el cap del seu gabinet. Quan la consellera ho considerarà convenient, en podran assistir a les reunions els responsables de serveis o unitats administratives la presència dels quals es considere oportuna pels temes que s'han de tractar.
  
Article 6
  
El Gabinet del conseller o consellera, que en depén directament, és l'òrgan que li dóna suport i assistència immediata. Assumirà l'impuls i el control de les publicacions i també les relacions institucionals de la conselleria.
  
Article 7
  
Sota la dependència directa del conseller o consellera, l'Institut Valencià de Qualitat Agroalimentària, amb rang d'àrea, coordinarà i dirigirà les funcions de promoció i control de la qualitat.
  
CAPÍTOL II
  
Estructura i funcions dels serveis
  
centrals de la conselleria
  
Secció primera
  
La Secretaria General
  
Article 8
  
El secretari general, segon òrgan jeràrquic de la Conselleria d'Agricultura, Pesca i Alimentació, és l'encarregat de coordinar els diferents òrgans de la conselleria en aquelles actuacions que hagen de realitzar-se conjuntament, exercint les funcions determinades en els articles 74 i 75 de la Llei de la Generalitat Valenciana 5/1983, de 30 de desembre, de Govern Valencià. Dirigeix i coordina les funcions corresponents a la gestió administrativa, gestió econòmica i pressupostària, supervisió de projectes, informàtica, organització i relacions agràries, assessorament jurídic, auditoria interna de l'organisme pagador, promoció comarcal, i estudis i estadística agrària.
  
En particular, desenvoluparà les funcions següents:
  
a) Exercir la coordinació de les direccions generals i dels serveis territorials de la conselleria.
  
b) Posseir la direcció del personal de la conselleria.
  
c) Coordinar la negociació de qualsevol transferència de competències referent a la conselleria.
  
d) Coordinar i elaborar projectes o plans d'actuació i programes de necessitats i els avantprojectes dels pressupostos de la conselleria.
  
e) Prestar assistència tècnica a la consellera i als directors generals.
  
f) Informar el personal directiu de la conselleria sobre la procedència legal i la viabilitat econòmica dels seus programes d'actuació i establir els mitjans d'informació necessaris per mantenir-lo al corrent de les activitats de la conselleria.
  
g) Informar sobre els assumptes que la consellera ha de sotmetre al Govern Valencià o al president de la Generalitat Valenciana.
  
h) Proposar la millora i el perfeccionament dels serveis dels diferents centres de la conselleria, i vetlar per l'organització i els mètodes de treball, d'acord, primordialment, amb els costos i rendiments respectius.
  
i) Proposar normes generals sobre adquisició de material i les disposicions que afecten el funcionament dels serveis.
  
j) Preparar compilacions de les disposicions vigents que afecten la conselleria, proposar les refoses i revisions de textos legals que es consideren oportunes i atendre les publicacions tècniques, periòdiques o no, de la conselleria.
  
k) Dirigir i facilitar la formació d'estadístiques sobre les matèries de competència del Govern Valencià que afecten la conselleria.
  
3. Sense perjudici de la superior direcció del departament, atribuïda a la consellera, exercirà les funcions de direcció i control de l'organisme pagador per al pagament de les despeses previstes en l'article 3 del Reglament (CEE) 729/1970, en els termes previstos en el Decret 178/1996, de 2 d'octubre, del Govern Valencià.
  
4. En els casos d'absència, vacant o malaltia, el secretari general serà substituït en les seues funcions per un dels directors generals, segons l'ordre establit en l'article 2.
  
Article 9
  
La Secretaria General Administrativa, amb la màxima jerarquia del nivell administratiu, atendrà tots els serveis generals de la Secretaria General.
  
Secció segona
  
Les direccions generals
  
Article 10
  
Seran funcions de les direccions generals de la Conselleria d'Agricultura, Pesca i Alimentació:
  
1. Disposar de tot allò que concerneix al règim intern dels serveis de la seua direcció, i resoldre els expedients respectius sempre que no siga facultat privativa d'uns altres òrgans superiors.
  
2. Dirigir i gestionar els serveis i resoldre els assumptes que li assigne aquest reglament, o que els encomane la consellera o el secretari general.
  
3. Vigilar, fiscalitzar i supervisar el funcionament de totes les dependències a càrrec seu.
  
4. Proposar a la consellera la resolució que trobe pertinent en assumptes que siguen de la seua competència i la tramitació dels quals corresponga a la direcció general.
  
5. Establir el règim intern de les oficines que en depenen.
  
6. Elevar anualment a la consellera un informe sobre el funcionament, cost i rendiment dels serveis a càrrec seu.
  
Secció tercera
  
La Direcció General d'Innovació Agrària i Ramaderia
  
Article 11
  
A la Direcció General d'Innovació Agrària i Ramaderia correspondrà la proposta, el desenvolupament i l'execució de la política de la conselleria en matèria d'investigació, experimentació, capacitació, transferència de tecnologia, defensa fitosanitària, certificació vegetal i anàlisi dels productes agroalimentaris, l'ordenació, el desenvolupament i la millora de les produccions i els mercats ramaders i la sanitat animal.
  
L'adscripció a la Conselleria d'Agricultura, Pesca i Alimentació de l'Institut Valencià d'Investigacions Agràries, prevista en l'article 1 de la Llei de la Generalitat Valenciana 4/1991, de 13 de març, es desenvoluparà a través d'aquesta direcció general.
  
Article 12
  
L'Àrea de Protecció dels Cultius exercirà les funcions de coordinar i dirigir les activitats relacionades amb la protecció i defensa contra agents fitopatògens, com també el control del material vegetal de reproducció.
  
Article 13
  
L'Àrea de Ramaderia coordinarà i dirigirà les funcions referents a la producció i sanitat animal.
  
Secció quarta
  
La Direcció General de Modernització
  
d'Estructures Agràries
  
Article 14
  
A la Direcció General de Modernització d'Estructures Agràries correspondrà la proposta, el desenvolupament i l'execució de la política d'estructures i infraestructures agràries, com també la millora en la utilització dels recursos naturals, especialment de l'aigua per al reg.
  
Article 15
  
L'Àrea d'Obres i Infraestructura i Recursos Hidràulics coordinarà i dirigirà les actuacions referents a aquestes competències.
  
Secció cinquena
  
La Direcció General de Producció Agrària
  
Article 16
  
A la Direcció General de Producció Agrària correspondrà la proposta, el desenvolupament i l'execució de la política de la conselleria en matèria d'ordenació, desenvolupament i millora de les produccions i els mercats agrícoles.
  
Article 17
  
L'Àrea de Garantia Agrària dirigirà i coordinarà les actuacions referents a la garantia agrària de les produccions i els mercats agrícoles, i les mesures d'acompanyament de la política agrària comuna.
  
Secció sisena
  
La Direcció General de Pesca i Comercialització Agrària
  
Article 18
  
A la Direcció General de Pesca i Comercialització Agrària correspondrà la proposta, el desenvolupament i l'execució de la política de la conselleria en matèria de pesca marítima, relacions amb les confraries de pescadors i la formació i capacitació professional maritimopesquera, indústria i cooperativisme.
  
El director general posseirà així mateix les competències de resolució dels expedients sancionadors en matèria de defensa de la qualitat agroalimentària, en els termes previstos en la Llei 12/1994, de 28 de desembre, i la normativa de desenvolupament.
  
Article 19
  
Les funcions referents a la pesca marítima seran dirigides i coordinades per l'Àrea de Pesca Marítima.
  
Secció setena
  
Direcció General de Relacions Agràries
  
amb l'Unió Europea
  
Article 20
  
A la Direcció General de Relacions Agràries amb la Unió Europea correspon la proposta, el desenvolupament i l'execució de la política de la conselleria en matèria de coordinar i dirigir les relacions agràries amb la Unió Europea.
  
CAPÍTOL III
  
Organització territorial de la conselleria
  
Article 21
  
Per a la gestió desconcentrada de les seues competències, la Conselleria d'Agricultura, Pesca i Alimentació s'organitza territorialment en serveis territorials i en oficines comarcals.
  
Secció primera
  
Els serveis territorials
  
Article 22
  
A cadascuna de les tres províncies de la Comunitat Valenciana, un servei territorial amb rang d'àrea gestionarà les competències que se li atribuïsquen en matèria agrària, ramadera, pesquera i alimentària, en l'àmbit territorial respectiu.
  
Article 23
  
El cap dels serveis territorials dirigirà i coordinarà les diferents unitats i seccions administratives que s'hi adscriuen i vetlarà pel correcte funcionament; amb aquest efecte prendrà les mesures que calguen i exercirà totes les facultats que se li delegaran o assignaran.
  
Secció segona
  
Les oficines comarcals
  
Article 24
  
Les oficines comarcals de la Conselleria d'Agricultura, Pesca i Alimentació són unitats administratives territorialment desconcentrades, orgànicament adscrites a la Secretaria General i funcionalment dependents del secretari general i de les direccions generals, en les matèries pròpies de les competències respectives.
  
Exerciran les funcions d'informació i assistència als ciutadans; formació i capacitació dels professionals del sector; la tramitació d'expedients i el subministrament de dades i informació als centres directius de la conselleria.
  
DISPOSICIONS ADDICIONALS
  
Primera
  
Les referències que les disposicions vigents facen a unitats de la Conselleria d'Agricultura, Pesca i Alimentació s'entendran referides als òrgans previstos en aquest reglament, d'acord amb les competències que tenen atribuïdes.
  
Segona
  
La Conselleria d'Economia i Hisenda efectuarà les modificacions pressupostàries derivades d'aquest reglament. Mentrestant, els diferents centres directius gestionaran els crèdits referents a les competències que els han estat atribuïdes.
  
DISPOSICIÓ TRANSITÒRIA
  
Fins que no s'adeqüen els diferents llocs de treball a les previsions d'aquest reglament, el personal afectat per les seues disposicions romandrà en els seus llocs corresponents, sense perjudici que siguen adscrits als centres directius que corresponga.
  
DISPOSICIÓ DEROGATÒRIA
  
Es deroguen expressament el Reglament Orgànic i Funcional de la Conselleria d'Agricultura, Pesca i Alimentació, contingut en el Decret 35/1997, de 26 de febrer, del Govern Valencià (DOGV núm. 2.942, d'1 de març de 1997), com també el Decret 149/1997, de 8 d'abril, del Govern Valencià, pel qual es modifica el reglament esmentat (DOGV núm. 2.973, de 17 d'abril de 1997); i també totes les disposicions del mateix o d'inferior rang que s'hi oposen.
  
DISPOSICIONS FINALS
  
Primera
  
La consellera d'Agricultura, Pesca i Alimentació dictarà les disposicions necessàries per a l'aplicació i el desenvolupament d'aquest decret.
  
Segona
  
Aquest decret entrarà en vigor en la data de la seua aprovación.
  
València, 30 de juliol de 1999
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller d'Agricultura, Pesca i Alimentació,


Còpia Permalink ELI